## Алты Алаштың маңдайына біткен жарық жұлдыз

Белгілі қаламгер,мемлекет және қоғам қайраткері, «Қазақстанның Еңбек Ері» көрнекті жазушы,терең білімді,жаны таза азамат Әбіш Кекілбайұлының туғанына 80 жыл толды. Саналы ғұмырында халқы үшін аянбай еңбек қылып, тер төккен аяулы азаматтың есімі ел есінде мәңгілікке қалары анық.

Ұлттық әдебиеттің заңғарларының асыл тұяғы, халқымыздың бағына біткен маржансөз шеберінің 80 жылдық мерейтойына орай қарашаңырақ Әл-Фараби атындағы Қазақ Ұлттық Университетінде қазан айының 26 жұлдызында «Әбіш Кекілбаев-замананың заңғар тұлғасы» атты республикалық ғылыми-практикалық конференция болып өтті.

Бұл шараның негізгі мақсаты- өткен ғасырдың өрісін кеңейткен Қазақстанның халық жазушысы Әбіш Кекілбаевтың мұрасын қазіргі тарихи-мәдени және әдеби үдерісінің контекстінде тереңінен таныту, Әбіш Кекілбаевтың мемлекет және қоғамдық қызметінің Қазақстан дамуындағы тарихи мәнін айқындау,Алаш жұртының ардақтысы болған белгілі қаламгердің шығармашылығының жастарды тәрбиелеудегі рухани маңызын анықтау.

Конференцияға жазушының жұбайы Жұмабаева Клара Калекенқызы, Қазақстан Жазушылар Одағы басқармасы төрағасының бірінші орынбасары, ақын Елгезек Ақберен Елгезекұлы, жазушы драматург, ҚР Мемлекеттік сыйлығының иегері Исабеков Дулат Исабекұлы бастаған замандастары, Алматы қаласының әкімдігінің өкілдері және БАҚ өкілдері мен университетімізде білім алып жүрген студенттер қатысты. Шара барысында Алаш елінің ардақтысы болған жазушының замандастары қаламгер жайындағы өз естеліктерімен бөлісті.

Шара соңында университетіміздегі филология және әлем тілдері факультетінің 316-аудиторияда заманауи құралдармен толық жабдықталған Әбіш Кекілбаев атындағы дәрісхана ашылды.

**Мажитзанова Диана Дәулетханқызы**

**әл-Фараби атындағы ҚазҰУ-дың 2 курс магистранты**

**Ноянов Еділ Ноянұлы**

**әл-Фараби атындағы ҚазҰУ-дың т.ғ.к.,доценты**